Η Σύγκλητος του Πολυτεχνείου Αθήνας υπέβαλε πρόταση προς το υπουργείο Παιδείας να "συμψηφιστούν" οι περικοπές στις απολαβές των διοικητικών υπαλλήλων -λόγω απεργίας- με τις υπερωρίες στις οποίες επιδόθηκαν για να καλύψουν την το χάος που δημιουργήθηκε κατά τη διάρκεια της απεργίας τους!Σύμφωνα με σχετικό δημοσίευμα της εφημερίδας "ΤΑ ΝΕΑ", το αίτημα υπέβαλε επισήμως η Σύγκλητος με επιστολή της προς τον Κωνσταντίνο Αρβανιτόπουλο στις 7 Μαρτίου, ζητώντας του να συναντηθεί με τον πρύτανη του Πολυτεχνείου Σίμο Σιμόπουλο για να συζητήσουν το πώς θα καλύψουν τις περικοπές.Όπως αναφέρει στην επιστολή της, έχουν ξεκινήσει οι περικοπές μισθών όσων υπαλλήλων του ΕΜΠ απήργησαν, από τη μισθοδοσία Φεβρουαρίου.Κατόπιν επισημαίνει ότι υπάρχουν ακόμα τομείς προβληματικής λειτουργίας του ιδρύματος και σημειώνει ότι στην προσπάθεια ανασυγκρότησης της λειτουργίας του ΕΜΠ συνέβαλε η υπερεργασία του διοικητικού προσωπικού, συμπεριλαμβανομένων και αρκετών υπό διαθεσιμότητα υπαλλήλων:"Χάρη στην εντατική εργασία, για την οποία δεν προβλέπεται καμία πρόσθετη αμοιβή, βρίσκεται ήδη σε κορύφωση ένα τιτάνιο διοικητικό έργο το οποίο εκτιμάται ότι έχει αντισταθμίσει τις σωρευμένες υποχρεώσεις από την απεργία ως τα μέσα του επόμενου μήνα.Βεβαίως- και δυστυχώς- αναμένεται να δημιουργηθεί νέα σώρευση μετά την ανθρώπινα αδύνατη συνέχιση της υπερεργασίας, αλλά και της εφαρμογής πλέον της διαθεσιμότητας πολύ σύντομα" υπογραμμίζει χαρακτηριστικά η Σύγκλητος στην επιστολή της.Στη συνέχεια, υποστηρίζει ότι το προσωπικό του ΕΜΠ θα διεκπεραιώσει το επιβαλλόμενο έργο " πιθανόν όπως δε συμβαίνει με άλλης μορφής απεργίες άλλων κλάδων εργαζομένων, όπου το προς υποχρέωση έργο χάνεται" και καταλήγει ζητώντας από το υπουργείο "να προβεί στις κατάλληλες διοικητικές ρυθμίσεις ώστε οι κρατήσεις της απεργίας να αντισταθμιστούν συνολικά και εις το ακέραιο από την υπερεργασία για την ολοκλήρωση και πάλι εις το ακέραιο του συνόλου του ακαδημακού και διοικητικού έργου, ώστε αυτό να ολοκληρωθεί με ηρεμία, νηφαλιότητα και όση ελάχιστη άνεση εκ των πραγμάτων απομένει φέτος".